Per mitjà del Decret 57/1986, de 27 de febrer, es va crear el Registre de plantacions de vinya i el Registre de parcel·les amb dret de replantació adscrits al Departament d'Agricultura, Ramaderia i Pesca, als quals figuren les dades referents a les vinyes de Catalunya, amb la finalitat de disposar de tota la informació sobre el potencial de la producció vitícola.
L'Ordre de 8 de gener de 1988, va desenvolupar aquest Decret, i va dictar normes sobre declaracions d'arrencada per a la replantació i/o la substitució de la vinya, però va ser objecte de substitució posteriorment a conseqüència de la nova normativa comunitària.
El Reglament (CE) 1493/1999, del Consell, de 17 de maig, va establir l'actual organització comuna del mercat vitivinícola, i el Reglament (CE) 1227/2000, de la Comissió, de 31 de maig, va regular les disposicions sobre el potencial de producció vitícola.
En l'àmbit de Catalunya, es va dictar l'Ordre de 6 de setembre de 2000, modificada per l'Ordre ARP/23/2002, de 28 de gener, que establia les normes i els procediments de regulació del potencial de producció vitícola de Catalunya.
D'altra banda la Llei 15/2002, de 27 de juny, d'ordenació vitivinícola, ha significat un nou impuls amb la finalitat d'estructurar el sector vitivinícola català per tal de conservar i millorar la qualitat dels productes, i garantir la singularitat i l'especificitat de les comarques vitícoles.
Una de les finalitats d'aquesta Llei és vetllar per la qualitat dels productes vinícoles mitjançant la certificació de les denominacions d'origen que garanteixi la procedència dels raïms, els mosts i els vins, així com la seva elaboració, emmagatzematge, envelliment, embotellament i etiquetatge.
Als consells reguladors, constituïts com a corporacions de dret públic, se'ls atribueix la gestió de la denominació d'origen i se'ls proporciona una personalitat jurídica pròpia, autonomia econòmica, plena capacitat jurídica i capacitat d'actuar per al compliment de les seves funcions.
D'entre les seves funcions tenen la de gestionar els seus registres de viticultors, vinyes i cellers, i fer el control d'entrades i sortides de primeres matèries i productes de les instal·lacions inscrites, així com de l'elaboració, l'emmagatzematge, l'envelliment, l'embotellament i l'etiquetatge.
La garantia de la traçabilitat, des del cep fins a l'embotellat, determina la producció vitivinícola i la qualitat dels seus productes, i és en aquest sentit que neix la necessitat de disposar d'un Registre vitivinícola de Catalunya que integri tot aquest procés.
Concretament, la disposició addicional quarta de l'esmentada Llei preveu la creació d'un sistema de registre integrat que reguli els registres de vinyes, cellers i plantes embotelladores i envasadores de productes vitivinícoles del Departament d'Agricultura, Ramaderia i Pesca i dels consells reguladors, per a la consulta i la gestió de les denominacions d'origen vitivinícoles i els operadors del sector vitivinícola.
Aquest Decret té com a objecte la creació del Registre vitivinícola de Catalunya, amb la finalitat de garantir l'eficàcia del sistema de producció i gestió en el sector vitivinícola.
2.1 Als efectes d'inscripció en aquest Registre s'entén per vinyes, el conjunt de parcel·les vitícoles de Catalunya destinades o amb possibilitat de destinar-se a producció, així com els drets de replantació.
S'entén com a parcel·la vitícola una unitat de terreny contínua dedicada al conreu de la vinya subjecta a una gestió tecnicoeconòmica caracteritzada per una varietat i any de plantació.
2.2 Als efectes del que disposa aquest Decret s'entén per cellers, el conjunt d'instal·lacions que es dediquen a l'elaboració i l'emmagatzematge de productes vitivinícoles.
2.3 Als efectes del que disposa aquest Decret s'entén per plantes embotelladores i envasadores el conjunt d'instal·lacions que es dediquen a l'envasat i l'embotellament de productes vitivinícoles.
3.1 D'acord amb l'apartat segon de la disposició addicional quarta de la Llei d'ordenació vitivinícola, es crea el Registre vitivinícola de Catalunya (en endavant Registre) adscrit orgànicament al Departament d'Agricultura, Ramaderia i Pesca.
3.2 El Registre té per objecte la inscripció de les vinyes, i contindrà les dades dels cellers i de les plantes embotelladores i envasadores de productes vitivinícoles de Catalunya.
El Registre vitivinícola de Catalunya té com a finalitat el control del potencial de producció vitivinícola de Catalunya a més de disposar, de forma permanent i actualitzada, de tota la informació necessària per a la simplificació de les gestions i les consultes que han de realitzar els viticultors i els operadors del sector vitivinícola amb el Departament d'Agricultura, Ramaderia i Pesca i els consells reguladors, a més de servir d'informació general a efectes estadístics.
El que preveu aquest Decret és d'aplicació a totes les parcel·les vitícoles i els cellers i les plantes embotelladores i envasadores de productes vitivinícoles que operin a l'àmbit territorial de Catalunya.
La inscripció al Registre es practicarà mitjançant una de les modalitats següents:
a) D'ofici, pel mateix Departament d'Agricultura, Ramaderia i Pesca, a partir de les dades existents als diferents registres i bases de dades del Departament esmentat, de l'Institut Català de la Vinya i el Vi, i si escau, dels consells reguladors de les denominacions d'origen.
b) A petició dels titulars de parcel·les vitícoles que compleixin els requisits per accedir a quotes de noves plantacions de la reserva de drets o d'altres que pugui concedir la Comunitat Europea, a parcel·les vitícoles que no constin inscrites al Registre vitivinícola del Departament d'Agricultura, Ramaderia i Pesca.
c) A petició dels titulars de parcel·les vitícoles que aportin drets per transferència i que no constin inscrites al Registre vitivinícola.
Sol·licitud d'inscripció i documentació a aportar
7.1 En els supòsits que preveuen els apartats b) i c) de l'article 6, la inscripció al Registre es farà d'acord amb les normes que es determinin reglamentàriament.
Els interessats hauran de presentar una sol·licitud normalitzada d'autorització de plantació.
Aquesta sol·licitud haurà d'anar acompanyada de la documentació acreditativa i les dades a inscriure.
7.2 En tot cas, la inscripció al Registre té caràcter obligatori.
Per a les parcel·les vitícoles es faran constar les dades següents:
a) Propietari/s (amb el corresponent tant per cent de propietat) i/o titulars de la parcel·la vitícola i propietari dels drets de vinya, amb la seva identificació personal i raó social.
b) Tipus d'agricultor: agricultor a títol principal, agricultor professional, a temps parcial, agricultor jove, i explotació prioritària, segons la definició de la Llei 19/1995, de 4 de juliol, de modernització de les explotacions agràries.
c) Dades agrícoles de la parcel·la: dades cadastrals, superfície, varietat, any de plantació, portaempelt, marc de plantació, sistema de reg, règim de tinença (tant per cent d'usdefruit), tipus de vinya, zona vitícola, rendiment i destinació de la producció.
9.1 Els titulars de parcel·les vitícoles, cellers i plantes embotelladores i envasadores de productes vitivinícoles tenen l'obligació de comunicar qualsevol modificació de les dades que figurin inscrites al registre corresponent.
9.2 Els titulars de les parcel·les vitícoles, cellers i plantes embotelladores i envasadores de productes vitivinícoles seran responsables de la veracitat de les dades proporcionades per realitzar les inscripcions corresponents.
9.3 El Departament d'Agricultura, Ramaderia i Pesca podrà realitzar les comprovacions que estimi oportunes per tal d'optimitzar la gestió de les dades del Registre per a les finalitats per a les quals es crea.
10.1 En el supòsit que es tracti de parcel·les vitícoles, són causa de baixa del Registre:
a) Expropiació forçosa de la parcel·la vitícola.
d) Qualsevol altra que impliqui la desaparició de la parcel·la vitícola.
10.2 En el supòsit que es tracti de cellers i plantes embotelladores o envasadores de productes vitivinícoles, són causa de baixa del Registre les que ho siguin en la regulació pròpia de cadascun dels registres corresponents especificats a l'article 6.a) d'aquest Decret.
11.1 Als efectes d'accés a les dades de parcel·les incloses al Registre vitivinícola de Catalunya es consideren de caràcter públic les següents: municipi, polígon, parcel·la, varietat i superfície de les parcel·les vitícoles.
11.2 L'accés a la resta de dades que no tenen la consideració de públiques que estiguin incloses al Registre, es regirà per la normativa administrativa aplicable, i en especial la Llei 30/1992, de 26 de novembre, i d'acord amb el que disposa la disposició addicional quarta de la Llei 15/2002, de 27 de juny, d'ordenació vitivinícola.
El Registre serà gestionat per la Direcció General de Producció Agrària i Innovació Rural del Departament d'Agricultura, Ramaderia i Pesca.
Per tal de donar compliment al que estableix aquest Decret pel que fa a l'actuació dels consells reguladors de denominacions d'origen vitivínicoles, el Departament d'Agricultura, Ramaderia i Pesca establirà, mitjançant una ordre, el marc d'actuació a què es podran acollir aquestes corporacions de dret públic per a la utilització, el manteniment i les funcions envers el Registre vitivinícola de Catalunya.
En aquesta ordre s'hauran de tipificar i regular les actuacions, les quals es recolliran en el corresponent conveni de col·laboració i d'acord amb els principis de coordinació i col·laboració administrativa.
L'Ordre de 6 de setembre de 2000, per la qual s'estableixen les normes i els procediments de regulació del potencial vitícola a Catalunya, resta vigent en tot el que no s'oposi a aquest Decret.
Es deroga el Decret 57/1986, de 27 de febrer, de creació del Registre de plantacions de vinya i el Registre de parcel·les amb dret a replantació de vinya (DOGC núm. 659, de 10.3.1986).